Oružane snage SFRJ
Oružane snage Socijalističke federativne republike Jugoslavije (OS SFRJ) bila su jedinstvena oružana sila Socijalističke federativne republike Jugoslavije u sastavu općenarodne odbrane čiji je osnovni zadatak bio štititi nezavisnost, suverenitet, teritorijalnu cjelokuponost i ustavom utvrđeno društveno uređenje zemlje. Bile su nosilac oružane borbe. Činile su ih dvije komponente: Jugoslavenska narodna armija (JNA) — operativni dio; Teritorijalna odbrana (TO) — kontrola teritorije, strateška rezerva u operativnom dijelu na izabranim smjerovima. Po Koncepciji općenarodne odbrane i društvene samozaštite, treću komponentu bi u slučaju rata činili pripadnici milicije SFRJ. Organizovanje i pripremanje Oružanih snaga za uspješnu odbranu zemlje je bio sastavni dio sveukupnih priprema društva za spriječavanje agresije, oružanu borbu i općenarodni otpor u slučaju agresije. Za organizovanje i pripremanje Oružanih snaga bile su odgovorne sve Društveno političke zajednice (DPZ), Mjesne zajednice (MS) Organizacije udruženog rada (OUR) i druge organizacije u okviru prava i dužnosti utvrđenih Ustavom SFRJ i Zakonom o narodnoj obrani. Jedinstvo i nedjeljivost Oružanih snaga bilo je osigurano jedinstvenim klasnim i političkim ciljevima, jedinstvenom doktrinom i strategijom oružane borbe, vrhovnim komandovanjem i rukovođenjem.